
Text rozhodnutia
Súd: Krajský súd Bratislava Spisová značka: 10Sd/166/2013 Identifikačné číslo súdneho spisu: 1013201902 Dátum vydania rozhodnutia: 29. 01. 2014 Meno a priezvisko sudcu, VSÚ: JUDr Janka Richterová ECLI: ECLI:SK:KSBA:2014:1013201902.1 ROZSUDOK V MENE SLOVENSKEJ REPUBLIKY Krajský súd v Bratislave, sudca JUDr. Janka Richterová, v právnej veci navrhovateľa: S. H., T.. XX.X.XXXX, U. H. H., O.. C. G. Č..XX, proti odporkyni: Sociálna poisťovňa- ústredie, Ul. 29. augusta č. 10, Bratislava, o zastavenie výplaty predčasného starobného dôchodku, o preskúmanie zákonnosti rozhodnutia odporkyne zo dňa 25. júla 2013, sp. zn. XXX XXX XXXX X, takto r o z h o d o l : Súd rozhodnutia odporkyne zo dňa 25. júla 2013, sp. zn. XXX XXX XXXX X p o t v r d z u j e . Účastníkom sa náhrada trov konania n e p r i z n á v a. o d ô v o d n e n i e : Odporkyňa hore uvedeným rozhodnutím zastavila výplatu predčasného starobného dôchodku podľa § 67 ods. 5 a § 112 ods. 6 Zák. č. 461/2003 Z.z. o sociálnom poistení (ďalej ZSP ) v znení zák. č. 543/2010 Z.z. od 8. augusta 2013 z dôvodu, že navrhovateľ je od 1.6. 2013 povinne dôchodkovo poistený. Proti tomuto rozhodnutiu podal navrhovateľ včas opravný prostriedok. Domáhal sa jeho zrušenia a vrátenia veci na ďalšie konanie, majúc za to, že polročná odmena vo výške 100,- € za kontrolu kotolne v ich bytovke neodôvodňuje krátenie predčasného starobného dôchodku. Odporkyňa navrhla napadnuté rozhodnutie ako vecne správne potvrdiť. Poukázala na ustanovenie § 4 ods. 2 veta prvá, podľa ktorého sa za zamestnanca považuje aj fyzická osoba v právnom vzťahu, ktorý jej zakladá právo na nepravidelný príjem. Keďže od 1. do 30. júna 2013 bol navrhovateľ u zamestnávateľa Spoločenstvo vlastníkov bytov 12 b.j. Pri Struhe 42 Bratislava dôchodkovo poistený s nepravidelným príjmom, nárok na výplatu predčasného starobného dôchodku v zmysle § 67 ods. 5 ZSP zanikol odo dňa jeho splátky splatnej po dni vzniku dôchodkového poistenia. Výplata predčasného starobného dôchodku bola uvoľnená rozhodnutím zo dňa 26.8. 2013 podľa § 112 ods. 4 ZSP od 8.8. 2013, pričom v súlade s § 67 ods. 6 bola z doplatku zúčtovaná suma predčasného starobného dôchodku vyplatená za obdobie od 8. do 30. júna 2013. Krajský súd po zistení, že nie sú dané zákonné predpoklady pre odmietnutie opravného prostriedku navrhovateľa (§ 250p O.s.p.), preskúmal napadnuté rozhodnutie ako i konanie, ktoré jeho vydaniu predchádzalo (§ 250l v spojení s § 244, ods. 2. O.s.p.), a dospel k záveru, že opravný prostriedok bol podaný nedôvodne. Podľa § 67 ods. 5 ZSP nárok na výplatu predčasného starobného dôchodku zaniká odo dňa jeho splátky splatnej po dni vzniku dôchodkového poistenia zamestnanca alebo povinne dôchodkovo poistenej zárobkovo činnej osoby a opätovne vzniká odo dňa nasledujúceho po dni zániku tohto dôchodkového poistenia. Podľa § 112 ods. 4 ZSP výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. Podľa § 4 ods. 2 ZSP, zamestnanec na účely dôchodkového poistenia je aj fyzická osoba v právnom vzťahu, ktorý jej zakladá právo na nepravidelný príjem podľa § 3 ods. 1 písm. a/ a ods. 2 a 3, okrem fyzickej osoby v právnom vzťahu na základe ňou určenej dohody o brigádnickej práci študentov, žiaka strednej školy a študenta vysokej školy pri praktickom vyučovaní v období odbornej praxe. Podľa § 20 ods. 2 ZSP povinné dôchodkové poistenie zamestnanca uvedeného v § 4 ods. 2 vzniká odo dňa vzniku právneho vzťahu, ktorý zakladá právo na príjem uvedený v § 3 ods. 1 písm. a/ a ods. 2 a 3 a zaniká dňom zániku tohto právneho vzťahu, ak tento zákon neustanovuje inak. Navrhovateľ nesúhlasil so zastavením výplaty predčasného starobného dôchodku, a to napriek jeho neskoršiemu uvoľneniu rozhodnutím zo dňa 26.8. 2013 z dôvodu, že predčasný starobný dôchodok za jeden mesiac bol krátený o sumu, vyplatenú na predčasnom starobnom dôchodku za obdobie od 8. do 30. júna 2013. Opravným prostriedkom napadnuté rozhodnutie o zastavení výplaty predčasného starobného dôchodku súd po jeho preskúmaní považuje za rozhodnutie vydané v súlade so zákonom, pri náležitom zistení skutkového stavu veci a v rámci kompetencie odporkyne. Z administratívneho spisu odporkyne nepochybne vyplýva, že navrhovateľ bol v čase vydania preskúmavaného rozhodnutia poberateľom predčasného starobného dôchodku ( rozhodnutie zo dňa 21. 11. 2011, sp.zn XXX XXX XXXX ). Spoločenstvo vlastníkov bytov 12 b.j. Pri Struhe 42 Bratislava v súlade s § 20 ods. 2 zaslalo odporkyni evidenčný list dôchodkového poistenia, z ktorého vyplýva, že navrhovateľ je dôchodkovo poistený od 1. do 30. júna 2013 a jeho vymeriavací základ predstavuje 144 €. Ide o poistenie z pracovnej ( inej činnosti ). Keďže teda navrhovateľ sa v čase poberania predčasného starobného dôchodku stal povinne dôchodkovo poistenou osobou ako zamestnanec s nepravidelným príjmom (§ 20 ods. 2, § 4. ods. 2 ZSP) v zmysle ustanovenia § 67 ods.5 ZSP nárok na výplatu predčasného starobného dôchodku navrhovateľovi zanikol a opätovne vznikol po zániku dôchodkového poistenia od 1.7. 2013. O tom už odporkyňa rozhodla, keď od 8.8. 2013 uvoľnila výplatu predčasného starobného dôchodku. V súlade s ustanovením § 112 ods. 6 ZSP odporkyňa zúčtovala sumu predčasného starobného dôchodku za obdobie od 8. do 30. júna 2013, kedy trval poistný vzťah navrhovateľa z dôchodkového poistenia, v dôsledku čoho bolo vylúčené poberanie predčasného starobného dôchodku. Z uvedených dôvodov súd napadnuté rozhodnutie ako vecne správne potvrdil podľa § 250q, ods. 2 O.s.p. O trovách konania súd rozhodol podľa § 250k ods. 1 v spojení s § 250l ods. 2 O.s.p., keď navrhovateľ v konaní úspech nedosiahol a odporkyňa ich náhradu neuplatnila. Poučenie: Proti tomuto rozsudku možno podať odvolanie do pätnástich dní od jeho doručenia, prostredníctvom procesného súdu na Najvyšší súd SR. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./

